SET สัปดาห์หน้าแกว่งขึ้น แนะจับตาประชุม ECB 8 มิ.ย.นี้
โบรกฯคาดตลาดหุ้นไทยสัปดาห์หน้า (5-9 มิ.ย.) แกว่งขึ้นรับแนวโน้มภาพรวมเศรษฐกิจโลกที่ยังคงขยายตัวได้ดีกระตุ้นกระแสเงินทุนไหลเข้าตลาดสินทรัพย์เสี่ยงต่อเนื่อง
4 มิ.ย. 2560

Weekly outlook : แกว่งขึ้น แนวต้าน 1,575/1,585 จุด แนวรับ 1,558/1,553 จุด
บล.โนมูระ พัฒนสิน ระบุในบทวิเคราะห์ว่า ตลาดหุ้นไทยสัปดาห์หน้า (5-9 มิ.ย.) คาดแกว่งขึ้นรับแนวโน้มภาพรวมเศรษฐกิจโลกที่ยังคงขยายตัวได้ดีกระตุ้นกระแสเงินทุนไหลเข้าตลาดสินทรัพย์เสี่ยงต่อเนื่อง (ในสัปดาห์ที่ผ่านมาตลาด Dow Jones และ S&amp;P500 ทำจุดสูงสุดใหม่)
โดยสำหรับสัปดาห์นี้น้ำหนักประเด็นส่วนใหญ่คาดจะอยู่ฝั่งยุโรป โดยแนะจับตาการประชุม ECB 8 มิ.ย. นี้ มุมมอง Nomura คาด ECB คงอัตราดอกเบี้ยนโยบายที่ระดับเดิม และคงวงเงินการเข้าซื้อสินทรัพย์ที่ 6 หมื่นล้านยูโรต่อเดือน ขณะที่มุมมองในช่วงถัดไปประเมินในช่วงเดือน ก.ย. คาด ECB จะเตรียมประกาศการปรับลดวงเงินการเข้าซื้อ สินทรัพย์ลง ซึ่งจะมีผลต้นปีหน้า นอกจากนี้ยังคงแนะติดตาม
ประเด็นการเลือกตั้งนายกรัฐมนตรีอังกฤษ ในวันที่ 8 มิ.ย. เช่นเดียวกัน โดยจากผลสำรวจของโพลล่าสุดพบว่า คะแนนความนิยมของนางเทเรซ่า เมย์ จากพรรคอนุรักษ์นิยม นำคู่แข่งจากพรรคแรงงาน เพียงเล็กน้อยเท่านั้น (ลดช่วงห่างลงเรื่อยๆ) ซึ่งคาดจะส่งผลให้ทิศทางค่าเงินปอนด์ในสัปดาห์หน้ามีโอกาสแกว่งตัวผันผวนได้
สำหรับปัจจัยในประเทศ คาดแนวโน้มเศรษฐกิจไทยยังอยู่ในช่วงของการค่อยๆฟื้นตัวขึ้นต่อเนื่อง กระตุ้นความเชื่อมั่นต่อการลงทุน เป็นจิตวิทยาบวกต่อ SET น่าจะแกว่งขึ้นในกรอบแนวต้าน 1,575/1,585 จุด แนวรับ 1,558/1,553 จุด ได้
&lt;&lt;&lt;คลิกเพื่อดูรายละเอียด&gt;&gt;&gt;